tomron87/hebrew-wikipedia-sentences-corpus huggingface dataset:
כותרות העמודים בכל זוג בשתי השורות זהות.
העמודים נושאים שתי ארקדות של קשתות המצופות בסטוקו.
המזבח שהוקם בשנת 1277 תופס את רוב שטחו של האפסיס המרכזי, ומעליו חופה גדולה הנישאת על ידי ארבעה עמודי שיש.
המוטיב העיקרי באפסיס שצורתו כשל חצי כיפה, הוא פסיפס הבתולה האוחזת בישו ומעליהם יד המחזיקה בזר והמייצגת את האל-האב.
מצדדיהם ניצבים מלאכים, מרטירים מקומיים ודמותו של הבישוף אופרזיוס האוחז בדגם של הבזיליקה.
מעל לחצי הכיפה פסיפס נוסף ובו נראים ישו האוחז בספר פתוח הנושא את הכיתוב "Ego sum Lux vera" ("אני האור האמיתי") ומשני צדדיו 12 השליחים.
הקשת שמתחת לפסיפס זה מעוטרת בפסיפסים עגולים שבהם נראה "שה האלוהים" ושתים-עשרה קדושות מעונות.
שני הפסיפסים העיקריים בין חלונות האפסיס מתארים את הביקור ואת הבשורה.
האפסיסים המשניים מעוטרים גם הם בפסיפסים.
רק חלקים מארמון הבישוף המקורי שנבנה במאה ה-6 שרדו, והמבנה הנוכחי הוא תוצר של שינויים ותוספות במשך מאות שנים, והוא פונקציונלי במראהו.
לפי דיווחים מהמאה ה-16 הבפטיסטריום והאטריום היו אותה עת במצב של הרס, אך הם שופצו באופן מקיף בשנים האחרונות באופן ששימר את מראם המקורי.
הבורר היא סדרת טלוויזיה ישראלית מסוג דרמת פשע.
הסדרה שודרה בחברת HOT החל מ-27 במאי 2007 ועד 1 בינואר 2014, במשך 45 פרקים לאורך 4 עונות.
יוצריה הם רשף לוי ושי כנות.
לוי כתב את כל פרקיה וכנות ביים אותה.
העלילה מגוללת את סיפורו של נדב פלדמן, עובד סוציאלי צעיר, המגלה כי הוא מאומץ ומוצא עצמו בנבכי משפחתו של אביו הביולוגי, ברוך אסולין, מראשי הפשע המאורגן בישראל, המכונה "הבורר", עקב פעילותו כבורר בסכסוכי העולם התחתון.
הסדרה מתמקדת בשילוב בין הדרמטי למותח, בעימות שבין החברה בכללה לנורמות של עולם הפשע, ובמיוחד בנורמות ובקודי ההתנהגות של העולם התחתון.
בין השאר מבליטה הסדרה, באופן סאטירי, את הניגוד בין אדיקותם הדתית של הדמויות לבין זלזול מופגן בחיי אדם.
הסדרה שודרה מספר פעמים בשידורים חוזרים בערוצים HOT3 ו-HOT Plus, וזמינה לצפייה בשירות ה-VOD.
כמו כן שודרה בחלקה גם בערוץ 2. בשנת 2016 שודרה הסדרה לראשונה ב-yes, בערוץ yes קולנוע ישראלי באפיק 6, ובשנת 2019 גם בערוץ 24.
ברוך אסולין, ראש משפחת פשע מגבעת שמואל בעל זיקה דתית-מסורתית, משמש בורר בעולם התחתון.
הוא מתיר עימותים עסקיים ואישיים בין עבריינים.
שירת בצבא כלוחם בגדוד 101. עולמו של הבורר מתחיל להתערער עם שובו של יגאל "הנאצי" מזרחי, לשעבר חברו הטוב ביותר אך כיום אויבו המושבע, מבית הכלא בגרמניה.
במקביל, מגלה נדב פלדמן, עובד סוציאלי ישר דרך, שהוא בנו הביולוגי של ברוך, אשר מסר אותו לאימוץ כשהיה תינוק.
הקשר ביניהם שואב את נדב לעולם הפשע.
כשנדב הסתבך עם עופר נרקיס, איש שב"כ אלים, הבורר עזר לו.
כהכרת תודה, נדב עזר לבורר לעבוד על "האלמנה השחורה" – אלמנה המסרבת לפרוע חוב של בעלה המנוח כלפי הבורר.
במקביל, אבי "הטחול", בנו הבכור של הבורר, הורג את משה "ג'יפה", הגרוש של המאהבת שלו "קוקי".
הוא קובר אותו בעודו בחיים בעזרת האחים קובלובה, צמד עבריינים העובדים בשבילו.
דודי אילוז ביקש מהרב איפרגן שישאיר את מאבטחו של הבורר מחוץ לבית כנסת וכך המתנקש יוכל להורגו, המתנקש יורה בברוך אסולין בבית הכנסת, והבורר ניצל והורג את המתנקש שדודי אילוז שלח.
לאחר מכן ולדה ואבי הטחול לוקחים את הרב איפרגן לפרדס כדי לחקרו על המעשה ותוקפים את הרב איפרגן עד זוב דם, ואז מתברר למשפחת אסולין שדודי אילוז ביקש מהרב שישאיר את המאבטח מחוץ לבית כנסת.
הבורר ואנשיו מחפשים את דודי אילוז כדי לחקור אותו ואז להרוג אותו, אך התוכנית לא יצאה אל הפועל והם מוצאים אותו מת במכוניתו.
כשיגאל הנאצי חוזר מהכלא בגרמניה, האחים קובלובה מחליטים לבגוד באבי ה"טחול" ועושים יד אחת עם יגאל ה"נאצי".
יחד הם מנסים להפליל את אבי ה"טחול" על הרצח של משה "ג'יפה" באמצעות שתילת טביעות אצבע, אך בשגגה הם מפלילים את קוקי.
היא נאלצת לסגור עסקה עם חוקר המשטרה מדמוני ששם עליה מכשירי ציתות.
נעמי שולחת את רון הפרסי לחסל את איציק סאסא, על כך שנפרד ממנה ב-SMS, אך מתחרטת כשהיא מגלה שהיא בהריון ממנו.
רון הפרסי מציל את סאסא, אשר הופך לנכה.
אבי הטחול ניסה להרוג את אחיו נדב, אך הבורר מציל אותו ברגע האחרון והורג את המתנקש ולדה.
בסוף העונה יגאל הנאצי שולח עבריין פשוט בשם שימי אנג'ל להרוג את הבורר.
אנג'ל שולף אקדח ויורה בבורר בביתו.
בעקבות ההתנקשות בו הבורר הפצוע מובהל לבית החולים.
אבי מנסה למצוא אשמים ונדב מציע לביים את מותו.
הבורר שומע להצעתו ומודיעים לכולם, כולל לאשתו, שהבורר מת.
נערכת לו הלוויה בה מנסים להתנקש ביגאל הנאצי, אך נדב מונע זאת, מה שיוצר קרע בין נדב לברוך.
הבורר ועמרם "בולדוג" מנסים להתנקש בשימי אנג'ל, על כך שירה בבורר, אך ניסיון זה נכשל והם הורגים בטעות את בנו בן ה-13. כתוצאה מכך ברוך נכנס לדיכאון ומוצא מחסה בביתו של נדב.
נדב מקיים קשר רומנטי עם אירנה קובלובה, הנשואה לעבריין שיושב בכלא על תקיפה ואונס.
בהמשך הוא מנסה לנתק את הקשר עמה, אך היא מסרבת לכך ומטרידה אותו.
לאחר כניסתו של אבי הטחול למארב של האחים קובלובה, נדב מציל אותו ממוות.
שרון, חברתם של אורנה ונדב, מנהלת רומן עם הבורר.
כשנודע לאבי על זה, הוא מספר לגילה על קיומו של נדב, ובכך היא מרגישה נבגדת וקוראת לעידן הרומי לפגוע בנדב ובאורנה באמצעות עידן רומי ורון הפרסי.
השניים תוקפים את אורנה בביתה ומכים אותה והורגים את העובר בבטנה.
במקביל עידן נפגש עם קוקי ואונס אותה באכזריות, ואילו היא מנסה לברוח מהארץ.
באותו זמן נדב יוצא יחד עם ברוך ואבי אסולין ואנשיהם לפגישה עם יגאל הנאצי והאחים קובלובה, לשם השבתה בשלום של אושרית, שלקחו אותה כערבון על השוד יהלומים שיוסי שדד.
במהלך הפגישה אמו של נדב מטלפנת אליו, ומבשרת לו שאורנה איבדה את עוברה עקב התקיפה.
נדב, הסבור שהתקיפה היא יוזמה של יגאל הנאצי, שובר עציץ ודוקר אותו בבטנו.
בעקבות דקירתו של יגאל הנאצי המשטרה עוצרת את הנוכחים.
כאשר נדב מבין שתוקפיה של אורנה עלולים להתנקש בה שוב, הוא נמלט מהמעצר.
אילוז, שוטר מושחת, ממנה שוטר בשם עידו וינר על לכידת נדב.
כדי שנדב לא יואשם ברצח, ברוך הציל את חייו של יגאל בזירת הפשע.
יגאל שורד ושותלים לו פלטינה בבטן.
בבית החולים האחים קובלובה שולחים מתנקש ליגאל הנאצי, אך יגאל מחסל את המתנקש ובורח מבית החולים.
הוא מוצא מקלט בביתו של "בולדוג", ומשם הוא מתחיל לפורר את האמון בין משפחת אסולין וקרוביהם.
נדב נעצר על ידי המשטרה.
הבורר פוקד על רון הפרסי להתייצב במשטרה ולהודות, במקום נדב, בדקירה של יגאל, ונדב משוחרר.
אורנה מזהה את רון הפרסי כמי שתקף אותה ומספרת זאת לנדב.
במקביל מגלה בולדוג לברוך שגילה אשתו אחראית לתקיפה על אורנה.
בעקבות כך פוסק הבורר לגילה מאסר למשך 10 שנים.
במקביל שולח את בולדוג להרוג את רון הפרסי, עקב התקיפה של אורנה.
בפרק האחרון משתלט יגאל הנאצי, בעזרתם של שימי אנג'ל, פארוקי והאחים קובלובה, על התשלום שנועד לאבי הטחול בגין עסקת סמים.
הם גונבים מאבי הטחול 26 מיליון יורו.
שימי אנג'ל בשליחותו של יגאל הנאצי שם במלון מזוודה ובה פצצה.
פארוקי מודיע לאבי הטחול שבמזוודה נמצא חלקו בתשלום.
הבורר ונדב משכנעים את אבי הטחול שזו מלכודת.
בינתיים, יגאל הנאצי ועידן הרומי שולחים את איציק סאסא להרוג את הבורר בברית, אך איציק לא מוכן לעשות זאת ומתוודה לפני הבורר.
במהלך הברית של בנם של נעמי ואיציק סאסא, הבורר שולח את עמרם בולדוג ואיציק סאסא, להרוג את כל הבוגדים של משפחת אסולין.
כתוצאה מכך נרצחים שימי אנג'ל, דודי אילוז ופבל קובלובה.
יגאל הנאצי מגיע אל נדב וטוען בפניו שהוא אביו האמיתי ולא הבורר.
במזימה שרקם נדב, נשלח עידן הרומי לאסוף את המזוודה הממולכדת, ונרצח.
זאת כעונש על חלקו בפגיעה באורנה.
במקביל, מגלה אבי כי המאהבת שלו, קוקי, עובדת עם המשטרה.
העונה הרביעית נפתחת כשנדב ברח למדבר, עקב אי הידיעה לגבי זהות אביו: הבורר או יגאל הנאצי.
לבסוף בולדוג מוצא אותו ומביא אותו חזרה לברוך.
לאור זאת נדב מעכב את תוכניתו של הבורר לחסל את יגאל, אשר עשוי להיות אביו, ומנסה להשכין שלום ביניהם.
לשם כך הוא מקיים קשר עם יגאל הנאצי, מאחורי גבו של הבורר.
הוא מציל את יגאל מהתנקשות ששלח הבורר, ויגאל הורג את המתנקש.
בינתיים אבי הטחול מקבל התקף פסיכוטי, בעקבות הגילוי שקוקי שיתפה פעולה עם המשטרה.
הוא מנסה להתאבד, אך נדב מציל אותו ברגע האחרון, ומביא לאשפוזו בבית חולים פסיכיאטרי.
בהיעדרו של אבי הטחול, נוגס יגאל הנאצי בעסקי הפרוטקשן והבוררות.
טויטו ובנדה, שני עבריינים שהחליפו בוררות של הבורר בזו של יגאל הנאצי, נרצחים על ידי בולדוג.
בינתיים ניקולה שולח מתנקש שיהרוג את נעמי כפית, כנקמה על מות אחיו פבל, אך המתנקש הורג עוברת אורח.
נדב מסתבך כשיוסי, אחיו של הבורר, רואה אותו בפגישה עם יגאל הנאצי.
כמו כן אירנה מסרבת לעבור הפלה לבקשתו.
לבסוף היא אך נכנעת ללחציו לשלוח את התינוק המשותף שלהם לאימוץ, תוך הבטחת שווא שאז יוכלו לחיות יחד.
לפי התוכנית שלו, נדב יאמץ את הילד יחד עם אשתו בנפרד, אורנה.
בינתיים, דואג נדב שבעלה של אירנה, דובר, ישוחרר מהכלא לחופשה.
הוא שולח את אירנה לפתות את יוסי, וכשדובר מגיע, הוא תוקף את יוסי, ואז נדב דורס את דובר למוות.
יוסי מתאושש בבית החולים, אז נדב רוצח אותו באמצעות זריקת רעל, מתוך חשש שיספר לבורר שהוא נפגש עם יגאל הנאצי.
לאחר מכן נדב מפליל את מיימון, חייל חדש שגייס, בשיתוף פעולה עם יגאל הנאצי.
מיימון מכחיש, אך הבורר הורג אותו כעונש על הבגידה לכאורה.
קפח, אחיו למחצה של רון הפרסי, מגלה שרון נרצח, ולא עזב לחו"ל כפי שחשב.
בעקבות זאת הוא משתף פעולה עם ניקולה ופארוקי.
יחד הם מחליטים להתנקש אבי הטחול, אשר בינתיים השתחרר מהאשפוז והודיע על עזיבת עולם הפשע.
בעת ההתנקשות אבי לא נפגע, אך אשתו ענבל נורית למוות ומתה בזרועותיו.
אבי מחליט לנקום, ויחד עם נדב הורג את ניקולה באמצעות מטען נפץ שהוטמן במכוניתו.
מאוחר יותר חוזר אבי לעולם הפשע באופן רשמי ומחסל את קפח.
השוטר וינר מודח מהחקירה על משפחת אסולין.
למרות זאת הוא ממשיך באופן עצמאי ומנסה לשכנע את אלונה, ולאחר מכן את אורנה, להפליל את נדב במעשי רצח.
לבסוף אורנה משתכנעת, מקליטה את נדב בסתר, ומוסרת את ההקלטה לידי המשטרה.
במקביל היא נכנסת להיריון מבן זוגה אביחי, וברגע האחרון מבטלת את האימוץ המשותף עם נדב, והתינוק שלו ושל אירנה נשלח למשפחה אחרת.
נדב עורך לבורר וליגאל הנאצי בדיקת אבהות ללא ידיעתם, אך משמיד את תוצאות הבדיקה, מהפחד שיגלה כי אביו הוא יגאל.
בפרק האחרון בסדרה נדב מתחרט ואוסף את מהמעבדה את תוצאות הבדיקה.
הבדיקה מאשררת בוודאות כי אביו הוא אכן ברוך אסולין.
בעקבות זאת הוא מתכנן להרוג את יגאל הנאצי בעזרת ניר, חייל נאמן שגייס.
לשם כך הוא מספר בעורמה ליגאל הנאצי שהוא האב, קובע איתו לחגוג במועדון.
השמועה שיגאל הנאצי הוא אביו של נדב מגיעה אל בולדוג, והוא מוסר אותה לבורר.
ברוך מגיב בזעם, אך אוסר על בולדוג להרוג את נדב.
אף על פי כן, בולדוג נותן לפארוקי הסכמה שבשתיקה להרוג את נדב.
במפגש בין יגאל הנאצי לנדב ניר תוקף במפתיע את יגאל, אך יגאל הורג אותו.
נדב מיד שולף אקדח ויורה ביגאל למוות.
בסצנת הסיום של הסדרה הבורר פוגש בנדב מחוץ למועדון.
לאחר שתיקה ארוכה הבורר יורה בנדב, אשר בשארית כוחותיו קורא לו "אבא" בפעם הראשונה ומוסר לו את בדיקת האבהות, המאשררת כי הוא אביו האמיתי.
הבורר מגלה שלמעשה ירה בבנו וזועק השמיימה, בזמן שאבי הטחול מנסה להציל אותו.
הסוף נותר פתוח בנוגע לשאלת מותו של נדב.
יוצר הסדרה רשף לוי הסביר כי נדב מת, ואף בסצנה גנוזה נדב הוכנס לשק גופות, אולם "HOT" מנעו את צילומה מתוך תקווה שתיכתב עונה נוספת.
ברוך אסולין - "הבורר" (משה איבגי): (עונות 1–4) ראש ארגון פשע והבורר של העולם התחתון.
בנה את האימפריה העסקית-פלילית שלו, הכוללת רשת בתי קזינו וגביית דמי חסות, בשותפות עם אחיו יוסי וחברו הטוב יגאל "הנאצי".
לאחר שיגאל נעצר בגרמניה ואחיו יוסי התמכר לסמים, חזר לנהל את האימפריה לבדו והפך ליריב של יגאל ה"נאצי".
הבורר נשוי לגילה מזה 30 שנה, בעבר ניהל רומן עם עמליה, אימו של נדב, אותו מסר לאימוץ בינקותו.
בפסיקותיו מרבה לצטט מהתנ"ך והמקורות העבריים.
נדב פלדמן/אסולין (יהודה לוי): (עונות 1–4) עובד סוציאלי ולוחם במגלן לשעבר, המגלה כי הוא מאומץ ואביו הביולוגי הוא הבורר.
נדב יוצר קשר הולך ומעמיק עם הבורר, עד שנשאב לגמרי לתוככי עולם הפשע.
נדב מתארס לאורנה, אך בוגד בה עם אירנה ומכניס אותה להיריון.
מהעונה השלישית הוא מנהל בית מלון, במטרה לשוות לעסקיו תדמית חוקית ולגיטימית.
במקביל מזדהה כ"נדב אסולין" ועומד בראש אימפריית הפשע לצד אביו.
במהלך העלילה יגאל "הנאצי", טוען שהוא אביו האמיתי של נדב.
בפרק האחרון נדב מגלה באמצעות בדיקת אבהות שאביו הוא הבורר, בסצנת הסיום של הסדרה נורה על ידי הבורר עקב שרשרת אי הבנות שנדב אינו בנו אלא בנו של יגאל "הנאצי".
אבי "הטחול" אסולין (שלומי קוריאט): (עונות 1–4) בנו הבכור של הבורר, המתעתד לרשת את האימפריה, אף שיש ספק האם הוא מתאים לכך.
לכינוי "אבי הטחול" זכה עוד בצעירותו, לאחר שפוצץ למספר נערים שהטרידו את חברתו את הטחול.
נשוי לענבל ומנהל רומן מתמשך עם קוקי.
הוא מתמכר לסמים ומגלה כי קוקי עובדת נגדו עם המשטרה.
בעקבות זאת הוא לוקה בהתקף פסיכוטי ומנסה להתאבד.
ברגע האחרון ניצל ונשלח לבית חולים פסיכיאטרי.
שם מגלה שהפסיכיאטר הראשי ניסה לסמם אותו.
בבית החולים הוא קושר קשר זוגי עם נטלי, ולאחר שחרורו זונח את עולם הפשע, אולם עקב הירי באשתו ענבל, ולאחר מכן ניסיון הרצח של אחיו נדב, חוזר לפשע.
יגאל "הנאצי" מזרחי (אורי גבריאל): (עונות 1–4) האנטגוניסט הראשי של הסדרה.
אויבו המושבע של הבורר הידוע באכזריותו.
בצעירותם, היו הבורר ויגאל חברים, אך הסתכסכו על רקע כספי ועל רקע רומנטי על לבה של עמליה, אמו של נדב, שניהלה מערכת יחסים עם שניהם.
יגאל היה שותף לשוד בנק עם הבורר ויוסי אחיו בגרמניה, אך נכלא שם ל-25 שנה.
מאז שהגיע לארץ מנסה להפיל את הבורר.
נדב דוקר אותו בבטן, אך הוא ניצל בבית החולים.
בהמשך טוען בפני נדב שהוא אביו האמיתי, ולא הבורר, אולם לאחר בדיקת אבהות המוכיחה כי הבורר הוא אביו, נדב רוצח את יגאל.
עמרם "בולדוג" (יוסף אבו ורדה): (עונות 1–4) חברו הטוב ביותר של הבורר ועושה דברו הנאמן.
מקפיד על אוכל בריא (בעיקר טונה).
נאלץ לרצוח את חברו רון "הפרסי" בפקודתו של הבורר, דבר אשר מזעזע אותו וגורם לו להזיות שם מופיע חברו המת.
בפרק האחרון בסדרה פורש מתפקידו כ"חייל" של המשפחה, ומגדיר את עצמו כ"חבר המשפחה" ותו לא.
גילה אסולין (חנה אזולאי-הספרי): (עונות 1–4) אשתו של הבורר, אמא של אבי הטחול, נעמי כפית ועוז.
מדגישה שאינה מעורבת בעסקי בעלה, אך מתגלה כאישה חזקה ומניפולטיבית.
כשגילתה על קיומו של נדב, בנו של ברוך מחוץ לנישואין, הוציאה חיסול עליו ועל אורנה.
בעקבות האלימות, אורנה הפילה את התינוק שלה, מה שהוביל את הבורר לפסוק כי גילה תיכלא במשך 10 שנים.
בפרק האחרון בסדרה משוחררת מהכלא על ידי ברוך בעקבות שרשרת אי הבנות.
נעמי "כפית" אסולין (לירית בלבן): (עונות 1–4) בתו בעלת התשובה של הבורר, מוצגת כדמות נלעגת.
קיבלה את כינויה "נעמי כפית" משום שבצעירותה הוציאה למישהו את העין בכפית.
במהלך הסדרה מנהלת זוגיות עם איציק סאסא, שבורח ממנה ובעקבות זאת נעמי מוציאה עליו התנקשות, בה הוא נפגע והופך לנכה.
בלית ברירה השניים מתחתנים ונולד להם ילד.
אירנה קובלובה (אניה בוקשטיין): (עונות 1–4) אחותם היפה של פבל וניקולה, עובדת כאחות בבית חולים.
נשואה לדובר, אסיר הכלוא בגין עבירות אונס ורצח.
מתאהבת נואשות בנדב ומנהלת עמו רומן שמוביל לאובססיה כלפיו ולהריון שלה.
לאחר שסיממה אותו וגנבה ממנו זרע.
בעונה הרביעית יולדת את הילד שלה, ובשכנוע של נדב מוסרת את הילד לאימוץ.
בפרק האחרון בסדרה היא אורבת לאורנה ובן זוגה ולא ידוע אם היא הרגה אותה.
לימור "קוקי" גולדמן (נטע גרטי): (עונות 1–4) שחקנית מתחילה, נרקומנית והמאהבת של אבי שנאלצת לשתף פעולה עם המשטרה וכך להסגיר אותו.
בסוף העונה השלישית, אבי מגלה שהיא סמויה ומתוצאה מכך מנסה להתאבד.
בעונה הרביעית נכנסת להיריון מאבי.
ענבל אסולין (עדי גילת): (עונות 1–4) אשתו של אבי, לשעבר עורכת דין.
הכירה את אבי בבית מעצר, שם היה עצור על חשד לרצח והוציאה אותו זכאי, נרצחת במהלך העונה הרביעית בניסיון לחסל את אבי.
האחים פבל (מיכאל רוז'צקי) (עונות 1–3) וניקולה (שלום מיכאלשווילי) (עונות 1–4) קובלובה: חברים של אבי הטחול ועבדו בשבילו ובשביל הבורר, אך עשו יד אחת נגדם עם יגאל הנאצי.
פבל נרצח בסוף העונה השלישית בידי בולדוג ובפקודתו של הבורר.
בעונה הרביעית מחליט ניקולה לנקום את המוות של פבל, ומבצע מספר ניסיונות התנקשות במשפחת אסולין, אך לקראת סוף העונה הרביעית, ניר, אבי ונדב הורגים אותו באמצעות מטען נפץ שהוטמן במכוניתו.
אורנה קליינמן (מאיה מרון): (עונות 1–4) ארוסתו ואחר כך אשתו של נדב.
במהלך הסדרה היא ונדב עוברים כמה בעיות בזוגיות.
בסוף העונה השנייה נפגעת קשה ומאבדת את התינוק שלה ושל נדב.
נדב מספר לאורנה ששני תוקפיה הוצאו להורג, והיא מגיבה בזעם דבר אשר גורם להיפרדותם בתחילת העונה הרביעית.
בעונה הרביעית נדב משכנע אותה לאמץ את הילד שלו מאירנה, אך כאשר מתגלה לה שהיא בהיריון ומסוגלת להביא ילד משלה לעולם, היא מבטלת את העסקה.
בנוסף היא מסכימה לבקשתו של השוטר וינר, ומחליטה להעיד על פשעיו של נדב בבית המשפט.
בפרק האחרון בסדרה היא נוסעת יחד עם בן זוגה בלי לדעת שאירנה עוקבת אחריה.
לא ידוע מה עלה בגורלה.
רון "הפרסי" חשביאן-קפח (ציון ברוך) (עונות 1–3, אורח ב-4): חייל נאמן של משפחת אסולין.
חובב כלי נשק ובעל מועדון הפרסי.
הוא ועידן הרומי נשלחו על ידי גילה לרצוח את אורנה.
הוצא להורג לקראת סוף העונה השלישית על ידי חברו הטוב בולדוג, לאחר שהתגלה כי הוא זה שתקף את אורנה.
בעונה הרביעית מופיע בהזיות של בולדוג.
אלונה (גאלה קוגן) (עונות 3–4): סטודנטית למשפטים.
עוזרת לנדב בעת שהוא נמלט מהמשטרה, ולאחר מכן עובדת במלון שהוא מנהל.
בעונה הרביעית הופכת לדמות קבועה ולחברתו הטובה של נדב, ולבסוף מתאהבת בו והופכת לבת זוגו.
מנחם מדמוני (אורי קלאוזנר): (עונות 1–4) חוקר משטרה החוקר מעשי פשע הקשורים במשפחת אסולין.
יוסי אסולין (שאול מזרחי):(עונות 1–4) אחיו של ברוך, אשר בעבר בנה איתו ועם יגאל הנאצי את האימפריה, וכיום הוא משתוקק להיות חלק ממנה אך אחיו אינו נותן לו בגלל התמכרותו להרואין.
בעונה הרביעית הבורר מנדה אותו מכיוון שהבת שלו אושרית חיה עם יגאל הנאצי.
נרצח על ידי נדב בזריקת רעל בבית חולים במהלך העונה הרביעית.
אושרית אסולין (דאנה איבגי): (עונות 1–4) בתו של יוסי אסולין, מכורה לסמים.
מנהלת רומן עם יגאל הנאצי, ובכך "הבורר" מרגיש מצידה בגידה ומנדה אותה.
עוז אסולין (אסף כחלון): הבן הצעיר של הבורר.
חוגג בר מצווה בפרק הראשון בסדרה.
בעונה הרביעית נעלם מהסדרה ללא הסבר עלילתי.
איציק סאסא (דרור גבע): (עונות 1–4) מחזרה של נעמי, ולאחר מכן בעלה בעל כורחו.
בעקבות חיסול שהזמינה נעמי מרותק לכיסא גלגלים, ולאחר תאונה בעונה השנייה נשאר נכה לצמיתות.
עידן אסולין (בר מועלם): בנם הצעיר של אבי הטחול וענבל אסולין.
עידו וינר (רמי הויברגר) (עונות 3–4): שוטר קשוח, הממונה על התיק של נדב.
עמוס פארוקי "הקטן" (יעקב כהן) (עונות 3–4): עבריין ותיק וכדורגלן עבר במכבי יפו.
בוגד ומתחמן את אנשי עולם הפשע רבות.
עדנה פלדמן (פירה קנטר) (עונות 1–3): אמא של מאיה ואימו המאמצת של נדב.
במהלך הסדרה נדב מחליט לנתק עימה את הקשר.
שימי אנג'ל (יגאל עדיקא) (עונות 1–3): בעל אולם אירועים שמשתוקק להפוך לרוצח שכיר.
התנקש בברוך אסולין בסוף העונה הראשונה, בשליחותו של יגאל ה"נאצי", ובמהלך נקמה בעונה השנייה הבורר הורג בטעות את בנו.
נרצח על ידי בולדוג בסוף העונה השלישית.
עידן הרומי (אביב אלוש) (עונות 2–3) חברו של רון הפרסי וחייל של משפחת אסולין, נרצח בידי נדב בסוף העונה השלישית על ידי מזוודה שפארוקי שלח לאבי.
בגלל המכות שהחטיף לאורנה ביחד עם רון הפרסי.
נטלי (רותם סלע) (עונה 4): מטופלת בביה"ח הפסיכיאטרי בו מאושפז אבי, והשניים מנהלים מערכת יחסים.
בעקבות בגידה של אהובה בעבר, ניסתה להתאבד ומאז מדברת בצרפתית.
יש לה שני ילדים אך בעלה לא מרשה לה לבקר אותם משתחררת עם אבי בעזרתו של נדב מהבית חולים הפסיכיאטרי.
ניר (יון תומרקין) (עונה 4): צלף בדובדבן שמתחיל לעבוד בשורות העולם התחתון, בגלל צורך בכסף.
מחייל מצטיין בצה"ל הופך ניר לחייל מספר 1 של נדב אסולין.
נרצח על ידי יגאל הנאצי בסוף הסדרה.
קרלוס (מאיר סוויסה) (עונה 4): מטופל בבית החולים הפסיכיאטרי שבו מאושפז אבי.
מדען כימאי, איש רוח שהלך רחוק מדי.
ספק איבד את השפיות וחי בעולם ומימד פיזיקאלי אחר.
ד"ר אריה גבאי (יורם טולדנו) (עונה 4): הפסיכיאטר הראשי של בית החולים הפסיכאטרי שבו נמצא אבי.
בזמן שהותו של אבי בבית החולים הוא מתעלל בו רבות, בין היתר מסמם אותו, בפקודתו של וינר.
נאלץ להתפטר מחשש לחיים שלו לאחר שנדב מקליט אותו מודה שסימם את אבי.
ד"ר לירון שופט (ליאת תמרי) (עונה 4): פסיכיאטרית מתמחה האחראית על המחלקה של אבי.
יעקב בינו (יניב ביטון) (עונה 4): מטופל בבית החולים הפסיכיאטרי שבו מאושפז אבי.
בחור צנוע, שקט ורגיש ותמיד אהב לעזור לאבי הטחול והעריץ אותו.
בטוח ששלמה ארצי גנב את השירים שלו.
דביר חשביאן-קפח (יעקב זאדה) (עונה 4): "חייל" של נדב ואחיו של רון הפרסי.
נרצח על ידי אבי הטחול בסוף העונה לאחר שקיבל פקודה לרצוח את נדב.
יוגב מימון (אור בן מלך) (עונה 4): "חייל" של נדב, מכור לסמים.
נרצח על ידי הבורר לאחר שנדב מפליל אותו במרמה בשיתוף פעולה עם יגאל הנאצי.
דובר (חיים זנאתי) (עונה 4): בעלה של אירנה אשר משתחרר בעונה הרביעית מהכלא, אנס ורוצח, נרצח על ידי נדב כאשר דרס אותו בחניון.
עמליה (לימור גולדשטיין) (עונה 4): אמו הביולוגית של נדב, המאהבת לשעבר של הבורר וגם של יגאל ה"נאצי".
אביחי (אלדד פריבס) (עונה 4): החבר החדש ושומר החוק של אורנה לאחר נדב.
בוגר שייטת 13, שונא את וינר, לאחר שביקר אותם בביתם ללא אישור ואיים עליהם
מאיה פלדמן (מירב פלדמן) (עונות 1–3): אחותו המאומצת והמרדנית של נדב.
אחרי מות אביה, מנהלת זוגיות עם בחור מבוגר ממנה ב-11 שנים.
ולדה (אייל סלמה) (עונה 1): מתנקש ממוצא רוסי העובד אצל אבי הטחול.
נרצח על ידי הבורר כאשר נשלח לרצוח את נדב בשליחותו של אבי.
נירה נרקיס (מיכל פורס) (עונה 1): בת דודה של נדב.
עופר נרקיס (רודיה קוזלובסקי) (עונה 1): בעלה של נירה.
מיכל (דנה זילברשטיין) (עונות 1–4): עובדת סוציאלית, חברה לשעבר של נדב וקראה לבנה על שמו.
משה "ג'יפה" עמרני (יואב יפת) (עונה 1): בעלה לשעבר של קוקי.
נרצח על ידי אבי "הטחול".
אמיר פלדמן (שלמה תרשיש) (עונה 1): אביו המאמץ של נדב.
ישראל בוכניק (שמואל אדלמן) (עונה 1): חברה החדש של עדנה לאחר שאמיר נפטר.
מסבך אותה בחובות כלכליות ומרגיז את נדב ומאיה.
לאחר שהבורר מבקש מרון הפרסי ומאיציק סאסא שיאיימו עליו משחרר אותה מהחוב.
הרב משה איפרגן (מושון אלבוחר) (עונה 1): רב בית הכנסת שבו מתפלל הבורר.
תמורת שוחד גבוה מאילוז ויגאל הנאצי, ביקש מהבורר שיוציא את מאבטחו מבית הכנסת, ובכך איפשר להתנקש בבורר.
יואל בן דוד (אסי ישראלוף) (עונה 2): עורך דין שעוזר לאבי הטחול במעצר.
עליזה אנג'ל (לירית מאש) (עונה 2): אשתו של שימי
רוני אנג'ל (לירון מלכא) (עונה 2): הבן של שימי ועליזה.
נרצח על ידי הבורר בעת התנקשות אביו.
אוהד (עידו מוסרי) (עונה 3): בעלה של טלי.
גולן (שי זביב): שוטר מושחת המסייע למשפחת אסולין.
טלי (לירז אבני-סגל) (עונות 2–3): אשתו של אוהד.
הפיזיותרפיסטית של איציק סאסא והבורר, שלימים הופכת להיות המאהבת שלו.
שרון (גילי סער) (עונות 2–3): חברה של אורנה ונדב, המקיימת בביתם רומן עם הבורר המסתתר שם.
גידי (עידן ברקאי) (עונות 2–3): סטנדאפיסט, בן זוגה של שרון, חבר של נדב מהצבא.
נרצח בידי עידן הרומי במהלך העונה השלישית, בשוגג לאחר שזה ניסה להרוג את נדב.
דוד אילוז (אייל רוזלס) (עונות 2–3): קצין משטרה מושחת, ומפקדו של מדמוני.
משתף פעולה עם הבורר וגם עם יגאל ה"נאצי", בסוף העונה השלישית איציק סאסא יורה בו ופוצע אותו קשה, ומיד לאחר מכן וינר שובר לאילוז את המפרקת ובכך הורג אותו.
דובי (לירון לבו) (עונה 3): חבר ללימודים של אורנה.
נפתלי (דני שטג) (עונה 3): עבריין שחזר למוטב ומפעיל בית מלון עם אשתו.
נטלי (הילה סעדה) (עונה 3): נערת פיתוי הפועלת בשירות הבורר.
קביליו (רודי סעדה) (עונה 3): שוטר מושחת שעצר את אבי ונדב.
בנדה (פרי מאן) (עונה 4): עבריין שיחד עם טויטו החליף את הבוררות של הבורר בזו של יגאל הנאצי.
נרצח על ידי עמרם "הבולדוג".
טויטו (עונה 4): עבריין שיחד עם בנדה החליף את הבוררות של הבורר בזו של יגאל הנאצי.
יניב סולומון (ליאור רז) (עונה 4): המפקד החדש במקום דוד אילוז.
אוסר על וינר להמשיך בתיק החקירה של נדב.
העונה הראשונה והעונה השנייה של הסדרה הופקו על ידי "אולפני הבירה ירושלים".
העונה השלישית והעונה הרביעית הופקו על ידי ינוסן הפקות.
שידורי הסדרה החלו בשנת 2007 בערוץ "HOT 3" ובשידורים חוזרים בערוץ 2. הסדרה שודרה במשך ארבע עונות.
שידור העונה הרביעית והאחרונה החל ב-16 באוקטובר 2013 והגיע לסיומה ב-1 בינואר 2014 בערוץ HOT 3.
בשנת 2011 המועצה לשידורי כבלים הטילה קנס חברת "HOT" קנס בסך 100,800 ש"ח, עקב הכללת פרסומת סמויה במספר פרקים בעונה השלישית של הסדרה.
פרסומת סמויה זו כללה רשת חנויות נוחות בתחנות דלק ורשת ההמבורגרים "מוזס".
גורמים מסחריים נוספים שזכו לאזכור בסדרה ללא צורך ענייני הם רשת בתי הקפה "קופי טו גו" והמרכז ללימודים אקדמיים.
בשנת 2010 נמכרו לרשת פוקס האמריקאית הזכויות להפקת גרסה אמריקאית של הסדרה, אך בסופו של דבר ההפקה לא יצאה אל הפועל.
ב-2014 שודרה ברוסיה, הגרסה הרוסית של הסדרה, שם זכתה לשם "בן למען אביו".
הסדרה, אשר הופקה במקור עבור חברת HOT, מאוחר יותר נרכשה לשידור גם על ידי חברת הלווין yes ובשנת 2016 שודרה בערוץ yes קולנוע ישראלי.
"הבורר" היא סדרה בדיונית, אך עלילתה הבדיונית נסמכת על אירועים אמיתיים מעולם הפשע הישראלי:
דודו של יוצר הסדרה רשף לוי, היה אורי לוי המכונה "הסרן", ששימש בתפקידו כבורר בעולם התחתון עד לפטירתו ב-2015.
ברוך אסולין, הבורר, מתגורר בגבעת שמואל.
בחירה זו של יוצרי הסדרה אינה מקרית, משום שגבעת שמואל נודעה בעבר כמבצרה של משפחת אלפרון, הנחשבת לאחת ממשפחות הפשע המרכזיות בישראל.
גם במשפחת אלפרון ישנה אחות שחזרה בתשובה, גם אורי לוי התגורר בעבר בגבעת שמואל.
מלבדו התגורר בעיר גם העבריין דוד טויטו שנחשב לאויבו המר של לוי.
ענבל, אשתו של אבי, הכירה אותו כעורכת דין שייצגה אותו בעת שהיה נתון במעצר.
קשר רומנטי מסוג זה הוא סיפורם האישי של עו"ד נורית בוכניק שהתאהבה בעבריין איציק חדיף שאותו ייצגה, ונישאה לו.
בדומה לעו"ד בוכניק, גם ענבל סובלת ממחלה קשה.
ענבל ואבי נזכרים בהנאה בביקורם בקזינו בפראג, שבסופו התברר לענבל שהקזינו שייך למשפחת אסולין.
"קזינו רויאל" בפראג, התפרסם כשייך למשפחת אבוטבול, אף היא אחת ממשפחות הפשע המרכזיות בישראל, כאשר בשנת 2002 נרצח בפתחו ראש המשפחה, פליקס אבוטבול, וכעבור שנתיים נעשה שם ניסיון לרצח בנו, אסי אבוטבול.
פארוקי הקטן הוא כדורגלן עבר הרוקם עסקה להברחת סמים באמצעות בלדר.
בכך הוא מזכיר את כדורגלן העבר פליקס חלפון, שנדון בשנת 2003 לארבע וחצי שנות מאסר, באשמה של הברחת סמים באמצעות בלדר.
וגם אירוע שמחוץ לעולם הפשע:
מצבה של נטלי, שבעקבות התקף פסיכוטי חדלה לדבר עברית ודיברה רק בצרפתית, מבוסס על סיפורה של אנה או, המתוארת בספרם של יוזף ברוייר וזיגמונד פרויד, "מחקרים בנושא היסטריה".
אף שהסדרה היא דרמת פשע, היחסים המשפחתיים – יחסי זוגיות ויחסי הורים ובנים – תופסים בה מקום נכבד.
בגידה במסגרת הזוגיות מאפיינת את הדמויות המרכזיות בסדרה (וגם דמויות פחות מרכזיות):
כ-25 שנים לפני זמנה של עלילת העונה הראשונה של הסדרה בגד ברוך אסולין באשתו הטרייה גילה, עם עמליה, וקשר זה הביא להולדת נדב פלדמן, שנמסר לאימוץ בינקותו.
גילה אינה שוכחת לברוך את מעשה הבגידה.
ברוך בוגד בגילה פעמים נוספות למשל כאשר הוא מסתתר בביתם של אורנה ונדב, ומנהל רומן עם שרון.
או כשהוא פוגש את טלי הפיזיותרפיסטית של איציק ושולח נערת פיתוי לבעלה כדי לשכנע אותה ליפול ברשתו, ובכך מפיל לידיו את טלי.
אבי, בנם הבכור של ברוך וגילה אסולין, בוגד באשתו ענבל עם המאהבת קוקי.
עם זאת, הוא מדגיש באוזני שתיהן את נאמנותו: באוזני ענבל הוא טוען שניתק כל קשר עם קוקי, ואילו לקוקי הוא מסביר שהוא "בוגד רק איתה".
נדב פלדמן נמצא בקשר זוגי עם אורנה, שבמהלכו מתברר לה שבגד בחברה קודמת שלו, וכן שבתקופת הזוגיות אתה התנשק עם בת דודתו נירה נרקיס.
מידע זה מערער את ביטחונה של אורנה בנאמנותו של נדב.
עופר נרקיס, בעלה של נירה, שומע ממנה על הנשיקה לנדב, וכנקמה הוא תוקף את נדב באכזריות.
חרף רצונו לשמר את נאמנותו לאורנה, נדב נשבה בקסמיה של אירנה קובלובה ומנהל איתה מערכת יחסים רומנטית.
אמו של נדב פלדמן מגלה שאביו בוגד בה, וכתוצאה מכך האב עוזב את הבית.
השינוי גורם למתח רב במשפחת פלדמן, וכתוצאה ממנו האב נפטר מהתקף לב.
סמוך למות אביו נודע לנדב שהוא מאומץ, והוא מגלה שאביו הביולוגי הוא ברוך אסולין, מראשי עולם הפשע בישראל.
תחילה אסולין מסרב לכל קשר עם נדב, אך בהדרגה הקשר ביניהם הולך ומתהדק.
המצב מסתבך כאשר יגאל הנאצי טוען באוזני נדב שהוא אביו.
נדב אינו מסוגל להחליט מיהו אביו הביולוגי, ומשקיע מאמץ בפתרון חידה זו.
משקלם של היחסים המשפחתיים במשפחת אסולין מתעצם עקב העובדה שבני המשפחה - ברוך וגילה, בנם הנשוי אבי, אשתו ובנו, בתם הבוגרת נעמי, ובנם הקטן עוז - מתגוררים כולם בווילה אחת.
בין ברוך אסולין לבנו הבכור, אבי, קיים מתח רב, על רקע רצונו של אבי בעצמאות, לעומת חוסר האמון של ברוך באבי, הדוחף אותו לדרישה לצייתנות מצד אבי.
לתשומת לב זוכים גם יחסיו של ברוך עם אחיו הלא-יוצלח יוסי, הטוען לחלק בעסקיו של ברוך.
מקום משני בסדרה תופסים היחסים שבין נדב לאחותו הצעירה מאיה, המקיימת קשר רומנטי עם גבר נשוי שגילו כפליים מגילה, והיחסים בין נדב ומאיה לבין אמם, המחליפה מאהבים לאחר מות בעלה.
מקום משני תופסים גם היחסים שבין ברוך לבין אשתו גילה, וביניהם לבין בתם החוזרת בתשובה נעמי, כמו גם היחסים שבין אירנה קובלובה לשני אחיה.
עולם הפשע והיחסים המשפחתיים מפסיקים להיות מסלולים מקבילים של הסדרה, בפרק שבו על הבורר לקבל את חתימתה של האלמנה סימה גולדשטיין להחזרת מיליוני דולרים של פשע שהופקדו בחשבונו של בעלה המנוח טרם מותו הפתאומי, לשם הלבנתם.
ניסיונות לקבל את חתימתה באלימות, ואף באיום על חיי ילדיה, כמקובל בעולם הפשע נכשלים.
בשלב זה נכנס נדב לתמונה, ובניתוח פסיכולוגי של התנהגות האלמנה מגיע למסקנה שחידוש הקשר בין האלמנה ובין ילדיה, המסרבים לראותה, הוא שיביא לריכוכה, ודרך זו אכן מצליחה.
משפחת אסולין היא משפחה מסורתית.
ברוך אסולין אף הולך לתפילת שחרית בבית הכנסת, ורוחש כבוד גדול לרב בית הכנסת.
כאשר מתנקש יורה בו בבית הכנסת, הוא נסער מחילול הקודש יותר מאשר מהסכנה לחייו.
בפסיקותיו כבורר, מסתמך ברוך על פסוקים המופיעים כביכול בתורה.
אבי מקפיד לנשק את המזוזה, אם כי ציין שהוא אינו שומר כשרות.
נעמי הרחיקה לכת וחזרה בתשובה, אך יחסה לדת מוצג באופן גרוטסקי.
למשל: עם מחזר, שבו היא רואה חתן פוטנציאלי, היא מעדיפה לקיים רק יחסי מין אנאליים (כנראה משום שבעיניה זהו חטא פחות חמור מיחסי מין וגינליים ללא נישואים), וכאשר היא יולדת ובעלה מגיע עם סכין מטבח כדי לחתוך את חבל הטבור של בנה, היא מביעה זעזוע על שבחר בסכין חלבי.
כל השלושה רחוקים מלהקפיד על מצוות "לא תרצח", וכאשר רון הפרסי מביע תמיהה על כך באוזני נעמי, היא מסבירה לו שבעניין הרצח שהיא מזמינה, של מחזרה הבוגדני, המצווה אינה תקפה.
גם שימי אנג'ל, המתנקש בבורר, לובש ציצית, ועידן רומי, שאונס את קוקי ותוקף באלימות רבה את אורנה, חובש כיפה, וטרם אכילת קוסקוס מברך כהלכה "בורא מיני מזונות".
מרבית הפושעים בסדרה הם מזרחים (ברוך ואבי אסולין, יגאל "הנאצי" מזרחי, עמרם "בולדוג", רון "הפרסי", שימי אנג'ל ועוד), כשאליהם מצטרפים בני העלייה מברית המועצות לשעבר (האחים קובלובה).
לעומתם, הדמויות הנורמטיביות בסדרה (נדב פלדמן וחברתו אורנה קליינמן) הם אשכנזים, ולאמו של נדב אף מבטא פולני בולט.
חלוקה זו משקפת סטראוטיפים עדתיים נפוצים בישראל.
יוצר הסדרה, רשף לוי, התייחס בראיונות לסוגיה העדתית: .
רשף הוסיף שהדמות של השוטר הראשי בעונות הראשונות, מנחם מדמוני, גם היא מזרחית במוצאה ובשמה.
עוד טען רשף שהשחקנים הטובים בארץ הם הרבה פעמים ממוצא מזרחי ולכן ליהק אותם לתפקידים ראשיים במרבית היצירות שלו.
בעונה הרביעית מגלם השחקן יורם טולדנו דמות של פסיכיאטר ראשי ממוצא מזרחי.
מוטיב השזור לאורך רבים מפרקי הסדרה הוא שאלת היורש לאימפריית הפשע של הבורר.
אל מול היורש הטבעי, אבי אסולין, בנו הבכור של הבורר, עולה נדב פלדמן, בנו מחוץ לנישואים של הבורר.
במאבק זה ניתן למצוא הד לשני סיפורים מקראיים.
גילה, הרואה מאבק זה, אומרת לברוך שבחירתו בנדב תגרום לכך שלא יהיה בעלה יותר.
בכך היא פועלת בדומה לשרה, שפנתה לאברהם בעניין בנה יצחק ובנו האחר של אברהם, ישמעאל: , ובדומה לבת שבע שפנתה לדוד המלך שימליך את בנה שלמה תחתיו, ולא את בנו אדוניה.
אירנה קובלובה מנצלת את טשטוש החושים של נדב בעקבות זריקת מורפיום ושוכבת איתו על מנת להרות ממנו.
בכך היא הולכת בדרכן של בנות לוט.
כאשר הבורר שומע על הריונה מנדב הוא מורה לה ללכת לשכב עם בעלה האסיר, אך הבעל מסרב לכך (לבסוף משתכנע).
זהו הד לסיפור דוד ובת שבע, שבו דוד, לאחר ששכב עם בת שבע, מנסה להביא לכך שבעלה, אוריה החתי, ישכב עמה, אך אוריה מסרב לכך.
התייחסות מפורשת בסדרה לזיקה שבינה ובין סיפורי המקרא נעשית בדבריו של הבורר, המדמה את הסתייעותו של אבי ביחסי ציבור לקידום מעמדו לפעולתו של אבשלום בחתירתו למלוכה.
בנוסף, כאשר הבורר חומד את טלי, ולשם כך טומן פח לאוהד בעלה, מדמה זאת נדב למשל כבשת הרש.
יוצר הסדרה, רשף לוי, ציין "ספר מלכים וסיפורי דוד המלך הם מקור ההשראה המרכזי של 'הבורר'".
מקור השראה נוסף הוא הסרט "הסנדק".
כל פרק בסדרה מתחיל ברצף של קטעים קצרים מתוך פרקים קודמים של הסדרה, כתזכורת לצופה.
בסיומו של רצף זה מוצג קטע ארוך יותר, חדש, הפותח את הפרק הנוכחי, ולאחריו מוצגות כתוביות הפתיחה, המציגות את השחקנים הראשיים ואת יוצרי הסדרה.
לאחר שהפרק מסתיים מוצג רצף של קטעים קצרים מתוך הפרק הבא, כמעין טיזר.
כסדרת מתח, רבים מפרקי הסדרה מסתיימים באירוע מותח, המשאיר את הצופה בהמתנה למידע נוסף שיגיע בפרק הבא.
דגש מיוחד על טכניקה זו נעשה בסוף כל עונה ובסוף הסדרה.
בסוף העונה הראשונה ברוך אסולין נורה בחזהו בידי מתנקש, וגופתו צפה בבריכת השחייה שבחצר ביתו וצובעת את המים בדמו.
בסוף העונה השנייה נועץ נדב שבר עציץ בבטנו של יגאל הנאצי, וזה מתמוטט.
בסוף העונה השלישית לא ברור האם אבי התאבד, מה יהיה עם קוקי המאהבת של אבי לאחר שנתגלתה כבוגדת, מה יהיה עם גילה שכלואה בתוך דירה עקב פסק דין של בעלה ולא ברור מי אביו הביולוגי של נדב - האם זה ברוך אסולין או יגאל הנאצי.
העונה הרביעית והאחרונה מסתיימת בסצנה שבה נדב שוכב שותת דם לאחר שהבורר ירה בו, אבי הטחול מתאמץ להציל את חייו, והבורר, המקבל אישור שנדב הוא בנו זועק זעקת שבר.
מחד זהו סיום פתוח, המותיר את הצופה בהמתנה לעונה נוספת, שבה יתברר האם נדב יחיה או ימות, אך מאידך סיום זה מאפשר לסיים את הסדרה, לאחר שהשאלות העיקריות שהניעו אותה באו על פתרונן: נפתרה שאלת אביו הביולוגי של נדב, והעימות המתמשך בין הבורר ליגאל הנאצי הסתיים במותו של יגאל.
הבזיליקות הפטריארכליות (איטלקית Basiliche patriarcali) הן ארבע כנסיות מרכזיות ברומא בירת איטליה, הנהנות מפריבילגיות ייחודיות וממעמד ליטורגי ראשון במעלה.
הפטריארכליות נמנות עם שבע הבזיליקות העיקריות (לטינית Basilicae Maiores) הכפופות ישירות לאפיפיור בכובעו כפטריארך המערב (השימוש בתואר זה הופסק בשנת 2006).
ארבע הבזילקות הפטריארכליות ואחת מהבזיליקות העיקריות מייצגות באופן מסורתי את הפנטארכיה - חמש הפטריארכיות המסורתיות של הכנסייה העולמית לפני הפילוג הגדול, ואלה הן:
בזיליקת פטרוס הקדוש (Basilica di San Pietro in Vaticano) בקריית הוותיקן מייצגת את פטריארכיית קונסטנטינופול
בזיליקת יוחנן הקדוש בלטרנו (Basilica di San Giovanni in Laterano) מייצגת את פטריארכיית רומא
בזיליקת סנטה מריה מג'ורה (Basilica di Santa Maria Maggiore) מייצגת את פטריארכיית אנטיוכיה
בזיליקת פאולוס הקדוש מחוץ לחומות (Basilica di San Paolo fuori le mura) מייצגת את פטריארכיית אלכסנדריה
כל ארבע הבזיליקות שייכות למדינת קריית הוותיקן למרות שרק הראשונה שוכנת בתחומי הקריה.
יתר השלוש הוכרו בהסכמים הלטרניים ב-1929 כשטחים אקס-טריטורייליים של המדינה, בדומה למעמדן של שגרירויות, והאבטחה בתוכן נעשית על ידי חיילי המשמר השווייצרי.
בכל אחת מהבזיליקות הפריארכליות ישנה דלת קדושה (Porta Santa) הנפתחת על ידי האפיפיור רק בשנות יובל, ומזבח אפיפיורי, המיועד לעריכת מיסות על ידי האפיפיור לבדו, ובמקרים יוצאי דופן, על ידי עוזרו.
אחת משלוש הבזיליקות העיקריות, בזיליקת לורנצו הקדוש מחוץ לחומות (Basilica di San Lorenzo fuori le mura) ברומא, מייצגת את הפטריארכיה ההיסטורית החמישית, היינו, הפטריארכיה הלטינית בירושלים.
שתי הבזיליקות העיקריות האחרות אינן מייצגות מי מחמש הפטריארכיות, והן שוכנות באסיזי:
בזיליקת פרנציסקוס הקדוש (Basilica di San Francesco) - הוכרזה על ידי האפיפיור ב-1756
בזיליקת מרים הקדושה של המלאכים (Basilica di Santa Maria degli Angeli) - הוכרזה על ידי האפיפיור ב-1906.
התואר "כנסייה פטריארכלית" רווח בהקשרן של כנסיות נוספות ברחבי העולם המשמשות בהווה או ששימשו בעבר כמושבו של פטריארך.
בין אלה נמנות כנסיות בליסבון, ונציה, אקוויליה, גואה ועוד.
הבזאר הגדול או הבזאר המקורה (בטורקית: Kapalıçarşı) הוא שוק ברובע אמיננו שבאיסטנבול, הנחשב לאחד השווקים המקורים הגדולים בעולם.
הוא משתרע על פני 58 רחובות בגבעה השנייה באיסטנבול, יש בו כ-3,000 חנויות, ומבקרים בו בין 250,000 ל-400,000 קונים מדי יום.
את הבזאר הקים הסולטאן מהמט השני בין השנים 1461-1455, והוא הורחב באופן משמעותי במהלך המאה ה-16 על ידי סולימאן הראשון.
הבזאר שימש לצרכים מקומיים וגם כנקודת מעבר בין סחורות מהמזרח לתוך אירופה.
ב-1894 שופץ לאחר שניזוק ברעידת אדמה, ולפי סקר כלל באותה עת לא פחות מ-4,399 חנויות, 2,195 בתי מלאכה וכ-500 מחסנים.
נוסף על החנויות יש כיום בבזאר המקורה חמישה מסגדים, בית ספר וכ-40 אכסניות.
השוק ידוע בעיקר בשל חנויות התכשיטים, הקדרות, התבלינים והשטיחים שבו.
רבות מהחנויות בשוק מיועדות כיום לתיירים, ועליהן נוספו מסעדות ובתי קפה רבים, אך יש בו גם חנויות ששמרו על צביונן המקורי.
בשוק שני בדסטנים - "הבדסטן הפנימי" (İç bedesteni) במרכזו ואשר שימש לאחסון ולממכר הסחורות היקרות ביותר בשוק (תכשיטים, אבני חן ואריגים יקרים), ו"בדסטן הסנדלים" (Sandal bedesteni) מהמאה ה-16 בפינה הדרום-מזרחית של הבזאר, ששימש למכירות פומביות.
אל הבזאר מובילים 18 שערים, וארבעה מהם הניצבים בארבעה כיוונים שונים נחשבים לשערים העיקריים.
אל שערים אלה מובילים שני רחובותיו הראשיים של הבזאר - האחד חוצה את אותו מדרום לצפון במרכזו, והאחר ממזרח למערב בצידו הדרומי.
השערים הם "שער השוק" (Çarşıkapı) בדרום, שער באיזיט (Beyazıt kapı) המוליך אל מסגד באיזיט (Bayezid Camii) במערב, "שער הנפחים" (Kuyumcular kapı) המוביל אל מסגד נורואוסמנייה (Nuruosmaniye Camii) במזרח ו"שער אריג'ילר" (Örücüler kapı) המוביל לכיוון קרן הזהב בצפון.
הבזק הליום הוא תהליך אשר מתרחש בכוכבים במסה בינונית לאחר סיום חייהם ככוכבי הסדרה הראשית.
תוך כדי הפיכת הכוכב לענק אדום, הליבה שלו עוברת קריסה כבידתית והגז שבה עובר למצב של חומר מנוון כלומר חומר המוחזק על ידי לחץ ניוון, שהוא לחץ הנובע מעקרון האיסור של פאולי.
כתוצאה מתחילת היתוך הליום בליבה המנוונת, מתחילה תגובת שרשרת מהירה ועוצמתית, אשר גורמת תוך זמן קצר לגידול דרסטי בתפוקת האנרגיה בליבה.
התהליך כפי שהוא מתואר בהמשך הוא תוצאה של מודליים אסטרופיזקליים ממוחשבים.
קיימים גרמי שמים אותם מסווגים כאובייקטי הבזק הליום, לדוגמה אובייקט סקוראי .
כאשר כוכב בעל מסה בינונית אינו מסוגל להמשיך להתיך מימן, השלב הבא בחייו הוא ענק אדום.
המעבר הוא הדרגתי ונמשך לפרק זמן של מיליארדי שנים, כאשר לשמש שלנו, לדוגמה, המעבר ייקח כמיליארד שנים, ולכוכבים בעלי מסה קטנה יותר יידרש אף יותר זמן.
בסיומו של המעבר, ליבתו של הכוכב עשירה בהליום (תוצר היתוך המימן), מהווה כ-30% ממסת הכוכב ודחוסה לנפח קטן מאוד, בערך פי שניים עד שלושה מנפח כדור הארץ.
בצפיפות גבוהה זו, החומר בליבה לא מתנהג כמו גז רגיל, אלא כחומר מנוון.
התנהגותו של חומר מנוון שונה מזו של גז רגיל.
בגז רגיל, הקטנת הנפח (דחיסה) גורמת לעליה בטמפרטורה ואיתה גם עליה בלחץ כלפי חוץ, אשר גורם להתפשטות הגז והתקררותו, עד שמושג איזון בין כבידה ללחץ תרמי, הנקרא באסטרופיזיקה שיווי משקל הידרוסטטי.
התנהגותו של חומר מנוון לעומת זאת, מזכירה יותר מצב מוצק: הוא אינו יכול להתרחב ולכן גם לא מתקרר.
הסבר שקול הוא שבחומר מנוון, עלייה בטמפרטורה לא גורמת לשינוי לחץ ואין מה שיאזן את ההתחממות.
כאשר הליבה של כוכב מתכווצת, עקב דעיכת היתוך המימן וקריסה כבידתית, היא מתחממת מאוד.
אך ההליום בה מתנהג כחומר מנוון ולכן ההתחממות לא גורמת להתפשטות.
הטמפרטורה ממשיכה לעלות, עד לנקודה שהיא מספיקה להיתוך הליום (כ-100-200 מיליון מעלות קלווין).
תחילת תגובת ההיתוך משחררת אנרגיה וגורמת לעלייה נוספת בטמפרטורת הליבה, אשר מובילה להתרחבות האזור בו מתרחש היתוך.
זוהי תגובת שרשרת שמזינה את עצמה ומתגברת - קצב יצירת האנרגיה בליבה עולה בצורה דרסטית תוך זמן קצר, ויכול להגיע לסדר גודל של פי 100 מיליארד מהשמש.
עם זאת, התפרצות אנרגיה אדירה זו אינה גורמת לחוסר יציבות או התפוצצות הכוכב, מכיוון שרובה מושקעת בהתגברות על לחץ הניוון של האלקטרונים.
כתוצאה מהתהליך, מבנה ליבת הכוכב משתנה והיא יכולה להתיך הליום לפחמן באופן רגיל.
שלב זה יכול להימשך עד מיליארד שנים נוספות, סה"כ כ-10% מאורך חיי הכוכב.
הבזק הליום יכול להתרחש רק בכוכבים בהם ליבת ההליום היא בעלת מסה של פחות מ-1.4 מסות שמש, מכיוון שבהם החומר בליבה מגיע למצב מנוון.
לכן התהליך מוגבל לכוכבים קטנים עד בינוניים, בעלי 1 עד 2.6 מסות שמש.
במקרה של ננס לבן שסופח מימן (לדוגמה, מכוכב רגיל במערכת זוגית), בדרך כלל מתחיל תהליך של היתוך הליום על פני השטח שלו.
כאשר מצטברת מסה מספיק גדולה של הליום, יכול להתרחש הבזק הליום, אשר יגרור התפרצות אנרגיה וחומר בצורת נובה.
תהליך דומה להבזק הליום עלול להתרחש באופן מחזורי בכוכבים הנמצאים בענף הענקים האסימפטוטי (אזור בדיאגרמת הרצשפרונג-ראסל בו נמצאים כוכבים של 0.6-10 מסות שמש בשלב התפתחות מתקדם, לאחר עזיבתם את הסדרה הראשית).
בכוכבים אלה ההבזק מתרחש במעטפת מחוץ לליבה.
הבזיליקה של פרנציסקוס הקדוש מאסיזי (באיטלקית: Basilica Papale di San Francesco, בלטינית: Basilica Sancti Francisci Assisiensis) היא כנסייה קתולית, אתר מורשת עולמית ומטה המסדר הפרנציסקני.
הכנסייה נמצאת באסיזי, עיר במחוז אומבריה שבאיטליה.
הכנסייה מהווה מוקד משיכה למיליוני מבקרים מדי שנה: צליינים ותיירים.
הכנסייה מוקדשת לפרנציסקוס מייסד המסדר הפרציסקני, שנולד באסיזי ב-1182 ורבות מפעולותיו היו בה, ובה גם נפטר ב-1226. בשנת 1228, בעקבות הכרתו כקדוש, הוחל בבניית הכנסייה לכבודו.
הבנייה הסתיימה ב-1253. קברו של פרנציסקוס נמצא בכנסייה.
בנוסף למשמעותה הדתית, יש לכנסיית פרנציסקוס הקדוש חשיבות ארכיטקטונית ואמנותית.
בנימוקים לבחירתה כאתר מורשת עולמית נאמר: "הבזיליקה היא דוגמה בולטת לסוג של מבנה שהשפיע משמעותית על התפתחות הארכיטקטורה והאמנות הפלסטית בעולם".
פנים הבזיליקה מעוטר ברובו בפרסקאות מעשה ידיהם של גדולי היוצרים של תקופת הפרוטו-רנסאנס: צ'ימבואה, ג'וטו, פייטרו לורצטי וסימונה מרטיני.
יש משערים שגם פייטרו קווליני.
הבז ואיש השלג הוא סרט ריגול שיצא לאקרנים בשנת 1985 ומבוסס על סיפורם האמיתי של כריסטופר בויס ואנדרו דולטון לי, שני צעירים אמריקאים שמכרו סודות ממערכת תקשורת לווינית של ה-CIA לשגרירות ברית המועצות במקסיקו סיטי.
הסרט בוים על ידי ג'ון שלזינגר ומככבים בו טימותי האטון ושון פן הצעירים.
את הפסקול כתבו מוזיקאי הג'אז פט מתיני ולייל מייס, השיר המלווה את כותרות הסיום הוא "This Is Not America" בביצוע דייוויד בואי.
עלילת הסרט מגוללת במקביל את סיפוריהם של חברי הילדות כריסטופר בויס (בגילומו של טימותי האטון) ושל אנדרו דולטון לי (בגילומו של שון פן) במהלך מספר חודשים בשנים 1974–1975. בויס, סטודנט מצטיין, נשר מלימודיו ומתפקידו כשרת בכנסייה וחוזר לבית הוריו העשירים בקליפורניה ולחבר ילדותו לי.
לי, בן טובים אף הוא, הוא סוחר סמים המבריח קוקאין מעבר לגבול מקסיקו.
במהלך עבודתו נתקל בויס באקראי במידע לפיו ה-CIA מעורב בפוליטיקה של אוסטרליה, כולל בפרשת הדחתו של ראש ממשלת אוסטרליה גוף ויטלם.
מאוכזב מהתערבות מדינתו בעניינים של מדינה דמוקרטית בעלת ברית, מחליט בויס לפגוע ב-CIA על ידי העברת מידע סודי לברית המועצות.
בויס נפגש עם לי ויחדיו הם מתכננים להעביר מידע לשגרירות ברית המועצות במקסיקו סיטי עבור כסף.
לי משמש כבלדר ומסתיר את זהותו של בויס, תוך שהוא נותן למפעיליו הסובייטים להאמין שמדובר באפרו-אמריקאי.
בתחילה קיים אמון בין הסובייטים ללי, אך עד מהרה הם מגלים עצבנות, קובלים על כך שהמידע חסר ערך ודורשים מידע איכותי יותר ובכללו מידע טכני ומידע על אנשי מפתח ב-CIA.
במקביל, לי מתחיל לסחור לא רק בקוקאין אלא גם בהרואין ואף מתמכר לסם.
בויס, שחש שלי מסכן את המשך הפעולה, מבקש ליצור קשר ישיר עם הסובייטים ואף מגיע לפגישה עמם במקסיקו.
במהלך הסרט יוצר בויס קשר רומנטי עם צעירה בשם לנה (המגולמת על ידי לורי סינגר), אך אינו מצליח להתמיד במערכת היחסים עקב עצבנותו ההולכת וגוברת בשל עיסוקו בריגול.
כינויו של בויס, "הבז", נובע מתחביבו, ציד באמצעות בז, הוא חותם על הודעותיו לסובייטים בכינוי "פלקון" (בז).
כינויו של לי, "איש השלג", נובע מעיסוקו בקוקאין, אבקה לבנה כשלג.
בסיום הסרט, לאחר שבויס החליט לנטוש את ההרפתקה, להתפטר מעבודתו ולחזור ללימודים, מגיע לי ללא תיאום עם בויס לשגרירות הסובייטית במקסיקו סיטי, בתקווה להשיג סכום כסף לרכישת סמים שנזקק להם.
בהתקרבו לשגרירות נעצר לי על ידי המשטרה המקומית שחשדה בו כי הוא זומם פעולת טרור.
כשנעצר נתגלו ברשותו צילומי מסמכים סודיים.
המקסיקנים הזעיקו את סוכני ה-FBI ולי התוודה בפניהם ואף הסגיר את חברו בויס, שנעצר מיד בלוס אנג'לס.
בחקירתו מסר בויס הודאה מלאה על מעשיו.
באחת האמירות הנוקבות בסרט אומר בויס לגבי הסובייטים: "הם מושחתים בדיוק כמונו, מה חשבתי לעצמי".
הסרט מסתיים עם השלכתם לכלא של בויס ולי.
כריסטופר בויס - טימותי האטון
אנדרו דולטון לי - שון פן
אלכס (המפעיל הסובייטי בשגרירות) - דייוויד סושה
ג'ין (עמיתו האפרו-אמריקאי של בויס) - דוריאן הארווד
המוזיקה המקורית, פרי עטם של מוזיקאי הג'אז-פיוז'ן פט מתיני ולייל מייס, מבוצעת על ידי Pat Metheny Group (מתיני בגיטרה, מייס בקלידים, סטיב רודבי בגיטרה בס ופול ורטיקו בתופים) ותזמורת מיתרים.
הקטע הידוע ביותר מתוך הפסקול הוא השיר החותם את הסרט, "This Is Not America" בביצוע דייוויד בואי ו-Pat Metheny Group.
השיר הגיע למקום ה-14 במצעד הסינגלים הבריטי ולמקום ה-32 בבילבורד הוט 100.
הבחורה החדשה היא סדרת קומדיית מצבים דרמטית אמריקאית ששודרה ברשת הטלוויזיה FOX במשך שבע עונות, בין השנים 2011–2018.
הסדרה עסקה בתחילתה אחר מורה רווקה בשם ג'ס (זואי דשנל), שעוברת להתגורר בלופט בלוס אנג'לס עם שלושה שותפים גברים בסביבות גיל ה-30, המגולמים על ידי ג'ייק ג'ונסון, מקס גרינפילד ולמורן מוריס.
התמות המרכזיות של הסדרה עוסקות במערכות יחסים ובחירת קריירה.
בהמשך מצטרפים לדמויות הקבועות חברתה של ג'ס (האנה סימון), והשותף החדש-ישן לדירה (דיימון וואינז ג'וניור).
הסדרה נוצרה והופקה על ידי אליזבת מריוותר בלוס אנג'לס והיא סדרת מצלמה יחידה.
הבחורה החדשה היא סדרה קומית עם אנסמבל שחקנים המיועדת לקהל גברי ונשי כאחד.
גרינפליד נחשב לכוכב התגלית של התכנית בעונה הראשונה, ובעונה השנייה הוגדר ג'ונסון כתגלית העונה השנייה בפי המבקרים.
הסדרה הייתה מועמדת למספר פרסים, ביניהם חמישה פרסי גלובוס הזהב וחמישה פרסי אמי.
בישראל, הסדרה שודרה בערוץ yes Comedy.
ג'סיקה (ג'ס) דיי (זואי דשנל) היא בחורה מלאת חיים שמלמדת בבית ספר התיכון בלוס אנג'לס.
ג'ס מחפשת מקום חדש לגור בו לאחר שהיא נפרדה מחבר שלה, אותו תפסה בוגד בה.
היא מוצאת דרך קרייגסליסט דירת לופט שדייריה מעוניינים בשותף רביעי.
כשהיא מגיעה, היא מגלה שמדובר בלופט שיש בו שלושה גברים: ניק, שמידט וקואץ' (מאמן).
לאחר פרק הפיילוט מוחלף קואץ' בווינסטון, חבר ילדות של ניק שהתגורר בעבר בדירה.
סיסי, חברת ילדות של ג'סיקה ודוגמנית מצטרפת אף היא לתפקיד מרכזי בעלילה.
קואץ' חוזר לגור עם חבריו בלופט בעונה 3.
ג'סיקה "ג'ס" כריסטופר דיי (זואי דשנל): היא "הבחורה החדשה", בשנות ה-20 המאוחרות לחייה, מורה בבית ספר יסודי.
בעקבות פרידה טראומטית מהחבר שלה עוברת לגור עם שלושה שותפים.
בהמשך הסדרה היא וניק הופכים לזוג לתקופה אך נפרדים לקראת סוף עונה 3. בעונה השישית היא מקודמת לתפקיד מנהלת בית הספר.
בסוף עונה 6 ג'ס וניק חוזרים להיות ביחד.
בעונה 7 הם מתחתנים ועוזבים את הלופט.
ניקולס "ניק" מילר (ג'ייק ג'ונסון): ברמן בתחילת שנות ה-30 לחייו.
בחור סרקסטי, עצלן וריאליסטי מידי.
הוא נשר מבית הספר למשפטים בשנתו האחרונה שם.
חברם הטוב של שותפיו לדירה שתמיד מנסה לא להתעסק בבעיות שלהם, אך נחלץ לעזרתם פעם אחר פעם.
בהמשך הסדרה הוא וג'ס הופכים לזוג לתקופה אך הם נפרדים לקראת סוף עונה 3. בעונה 5 הוא מתחיל קשר רציני עם המחליפה הזמנית של ג'ס לשותפות בלופט, "רייגן" ובסוף העונה השישית הוא נפרד ממנה לאחר שהוא מבין שעדיין יש לו רגשות כלפי ג'ס.
בסוף עונה 6 הוא חוזר לג'ס, ובעונה 7 הם מתחתנים ועוזבים את הלופט.
וינסטון סנט מרי שמידט (מקס גרינפילד): בחור יהודי, במקור מלונג איילנד, ניו יורק.
בעל ביטחון עצמי רב ונתפס בעיני רבים כשחצן ומחזיק מעצמו כמומחה לנשים.
שמידט פגש את ניק ואת וינסטון במהלך לימודיהם באוניברסיטת סירקיוז.
בעברו הוא היה שמן, אך הוא רזה ומאז עובד קשה כדי להיראות טוב ומגניב.
הוא עובד מצליח בחברה שכל עובדיה הן נשים, ומרוויח הרבה כסף.
בהמשך הסדרה חיזוריו של שמידט נענים והוא מתחיל לצאת עם סיסי ובהמשך מציע לה נישואים והיא נענית בחיוב.
בעונה השישית הוא עוזב את הלופט ועובר לגור עם סיסי בבית משלהם.
בסוף העונה השישית מתגלה כי סיסי בהריון.
בעונה השביעית כבר רואים את ילדתו רות ואת חייו כבעל ואבא.
וינסטון בישופ (למורן מוריס): וינסטון הוא בחור עקשן ואקצנטרי במקצת.
שחקן כדורסל לשעבר ששיחק לאחר סיום הלימודים במכללה במדינת לטביה וחבר ילדות של ניק.
תפס את מקומו של קואץ' בלופט לאחר שזה עזב בפרק השני.
משמש לעיתים קרובות כשעיר לעזאזל של החבר'ה.
בהמשך הסדרה וינסטון מתגייס למשטרה, שם מתאהב בשותפה שלו לניידת אלי, ובעונה השישית הם מתארסים.
בעונה השביעית הם מצפים לילד, ובסוף העונה השביעית הוא נולד.
שמו של הילד הוא דן ביל בישופ.
ססיליה "סיסי" פאריק (האנה סימון): סיסי ממוצא הודי, חברת ילדות וחברתה הטובה ביותר של ג'ס.
שמידט שם עליה את עינו כבר מתחילת היכרותם ומערכת היחסים שלהם היא בעלת עליות ומורדות.
בהמשך הסדרה חיזוריו של שמידט נענים וסיסי מתחילה לצאת איתו.
בהמשך גם יוצאת עם קואץ' לקצרה.
בעונה ארבע לאחר פרידתם מגלה שעדיין יש לה רגשות כלפיו.
שמידט, שיוצא עם פוליטיקאית באותו הזמן, אינו מודע לכך, ולאחר פרידתם מגלים לו ג'ס ווינסטון שיש לה רגשות כלפיו.
הוא מציע לה נישואים לקראת סוף העונה והיא נענית לו בחיוב בפרק האחרון של העונה.
בהמשך הסדרה הם מתחתנים, עוברים לגור בבית משלהם ובסוף העונה השישית מתגלה שהיא בהריון.
בעונה השביעית רואים את ילדתם רות ואת סיסי חיה כאמא ואישה.
ארני "קואץ`" טגליאבו (דיימון ואינז ג'וניור): שחצן ומסורבל, ספורטאי לשעבר שעובד כמאמן אישי.
הוא אחד השותפים הראשונים של ג'ס שהיא רק הגיעה ללופט, אבל הוא עוזב עוד בפרק השני מסיבות שלא נחשפו אז, ומאפשר לווינסטון לתפוס את מקומו.
בעונה השלישית, קואץ' נפרד מחברתו מאליה ועובר להתגורר עם הכנופיה בלופט.
הוא החל לעבוד כמאמן ספורט ומורה לשיעור בריאות בבית הספר של ג'ס.
בסוף עונה 4, עובר לניו יורק עם חברתו מאי.
לאחר מכן דמותו הגיחה להופעות אורחות קצרות בעונות 5–7 והוא לעיתים קרובות מוזכר.
קרוליין (מרי אליזבת' אליס) - עונה 1: בתחילת הסדרה הייתה בת זוגו של ניק.
בסוף העונה חזרו להיות ביחד וניק שוקל אם לעבור לגור איתה ביחד.
פול גנזילנגר (ג'סטין לונג) - עונה 1: מורה המלמד בבית הספר של ג'ס, ג'ס יוצאת איתו לתקופה.
טניה למונטנגני (רייצ'ל האריס) - עונה 1: סגנית המנהלת בבית הספר שבו ג'ס עובדת.
רמי (ג'ף קובר) - עונה 1: בעל הבית המפחיד של בניין הדירות שהחבר'ה ניסו להימנע מלהשתמש בו בכל הזדמנות.
ג'וליה קלירי (ליזי קפלן) - עונה 1: חברה לשעבר של ניק.
תחילה נראית חמודה אך לאחר מכן מסתבר שיש לה התפרצויות זעם.
ראסל שילר (דרמוט מולרוני) - עונה 1: אב גרוש של אחת התלמידות של ג'ס, שבעת הפגישה איתה מתחיל לחבב אותה.
אחד התורמים הגדולים של בית הספר.
קייל (סטיבן אמל) - עונה 1: החבר לשעבר של סיסי.
ברקלו (ג'וש גד) - עונה 2: שליח בירה במקום העבודה של ניק.
אמה (קארלה גוג'ינו) - עונה 2: הבוסית של שמידט, איתה הוא שוכב כמה פעמים.
ג'ואן דיי (ג'יימי לי קרטיס) - עונה 2: אימה של ג'ס.
בוב דיי (רוב ריינר) - עונה 2: אביה של ג'ס.
אנג'י (אוליביה מאן) - עונה 2: חשפנית.
יצאה עם ניק עד שהשתכר וגילה לה שהוא מתחיל לפתח רגשות כלפיה.
דייזי (ברנדה סונג) - עונה 2: יוצאת עם וינסטון עד שהוא מגלה שבגדה בו והוא נפרד ממנה ומחליט להשאיר לעצמו את החתול שלה.
אבי דיי (לינדה קרדליני) - עונה 3: אחותה הגדולה של ג'ס.
הייתה ילדה פרועה בצעירותה, יוצאת עם שמידט לתקופה ואז נעלמת.
ריאן גאליינו (ג'וליאן מוריס) - עונה 4: מורה בבית ספר של ג'ס ויוצא איתה לתקופה.
אלי (נסים פדראד) - עונות 4–7: הייתה החונכת ושותפתו של וינסטון לניידת והשניים החלו לצאת יחד.
בעונה השביעית ציפו לילד והוא נולד בסוף העונה.
ריגן לוקאס (מייגן פוקס) - עונות 5–6: בחורה מהממת, ביסקסואלית.
נציגת מכירות תרופות שמגיעה לעיר בענייני עסקים ומשכירה את החדר של ג'ס בזמן שהיא לא נמצאת.
גווין שמידט (פיטר גלאגר) - עונה 5: אבא של שמידט.
הבזיליקה של הבתולה של קאנדלאריה (בספרדית: Basílica y Real Santuario de Nuestra Señora de Candelaria) היא כנסייה רומית-קתולית במעמד בזיליקה מינורית בקאנדלאריה (טנריפה, האיים הקנריים).
היא ממוקמת כ-20 ק"מ דרומית לעיר הבירה של האי, סנטה קרוס דה טנריפה, ליד הים.
הבזיליקה מוקדשת לבתולה המבורכת של קאנדלאריה (הקדושה המגינה של האיים הקנריים).
הפסל המקורי של הבתולה נמצא בשנת 1390 על ידי שני גואנצ'ים.
בתחילה, הבתולה נשמרה במערה שמאחורי הבזיליקה הנוכחית.
בשנת 1672 כנסייה נבנתה על האתר במקום בו נמצאת כיום הבזיליקה, אך נהרסה בשנת 1789 על ידי שרפה.
הבזיליקה נבנתה בין השנים 1949 ו-1959. גובהה של כיפת הבזיליקה 25 מטר, והמגדל הוא בגובה 45 מטר ובולט על רקע שאר הבניינים בעיר.
הבזיליקה נחשבת למבנה הדת החשוב ביותר באיים הקנריים ולאחד החשובים ביותר בספרד, ומדי שנה מבקרים בה 2.5 מיליון בני אדם.
פעמיים בשנה חוגגים בה את חגה של הבתולה הברוכה של קאנדלאריה, ב-2 בפברואר וב-14 ו-15 באוגוסט.
המקום הוכרז כבזיליקה על ידי האפיפיור בנדיקטוס השישה עשר ב-24 בינואר 2011.
בכיכר הבזיליקה פסלים של תושביו הקדמונים של האיים, הגואנצ'ים.
הבתולה הברוכה של קאנדלאריה מייצג את טיהורה של מרים, אם ישו, הצגתו של ישו, הרך הנולד ובית המקדש (קנדלמאס).
בגלריה של כנסיית הבשורה (נצרת) פסיפסים של כמה תפילות מריאן בעולם, ובכלל זה הבתולה הברוכה של קאנדלאריה.
הבאזאר הגדול של טהראן (בפרסית بازار بزرگ تهران באזאר בוזורג-א טהראן) הוא שוק גדול מְקורֶה הנמצא בחלקה הדרומי של העיר טהראן.
באופן מסורתי כמו בבאזארים אחרים הדומים לו, הוא מחולק למספר מסדרונות שבכל אחד מהם חנויות המתמחות בסוג אחר של סחורה כגון: נחושת, שטיחים, תבלינים, זהב וכסף.
אורכם של רחובות הבאזאר הוא מעל עשרה קילומטרים, והכניסה לחלל הבאזאר נעשית דרך מספר שערים שחלקם נסגר בלילה ומאובטח.
הבאזאר משפיע באמצעות מחירי המוצרים הנמכרים בו על מחירי מוצרים דומים במקומות אחרים בטהראן ולמעשה אף באיראן כולה, בהיותו המקום שבו נקבעים המחירים של מוצרי היסוד על פי היצע וביקוש.
הבאזאר משמש ממשק בין העיר והמדינה ובעל קשרים הדוקים למוסדות הדת.
הוא בעצם עיר בתוך עיר, בנוסף לשלל החנויות והדוכנים הוא מוקף ביותר משנים עשר מסגדים, מספר בתי הארחה ובנקים.
עם זאת בשנים האחרונות הבאזאר הולך ומדרדר הן במידותיו והן בחשיבותו.
באוקטובר שנת 2005 היו תוכניות לבנות מלון גדול בחלק הדרומי של הבאזאר לטובת התיירים הבאים לאזור השוק כדי להפכו למקום יותר מסביר פנים ולשקם במידת מה את חשיבותו.
על פי עדויות ארכאולוגיות, האזור מסביב לטהראן היה מיושב כבר לפני 6000 שנה ומבנים דמויי באזאר החלו להראות באיראן לפני כ-4000 שנה.
כמה מאות לפני הופעת האסלאם באיראן, דיווחו נוסעים על קיומו של אזור מסחרי במקום שבו נמצא כיום הבאזאר.
עדויות למציאותם של מבנים שתפקדו כבאזאר היו קיימים במקום כבר לפני כ-400 שנים, אולם הבאזאר הנוכחי של טהראן אינו עתיק.
קשה לומר מתי הוא הופיע לראשונה אולם ידוע שבתקופת האימפריה הספווית ואחריה החל הבאזאר לגדול באופן הדרגתי.
חלק קטן במתחם הבאזאר הוא הגרעין המקורי של הכפר שהפך ברבות הימים לעיר טהראן.